VSL sklep II Cpg 1325/99
Sodna praksa višjih sodišč, 2000-01-13

ugovor dolžnika - bistvena kršitev določb postopka - res iudicata

Zakon o pravdnem postopku (ZPP) v 365. členu določa, da lahko sodišče druge stopnje, ko odloča o pritožbi, ugodi pritožbi in sklep razveljavi. Okrajno sodišče v Sevnici je izdalo sklep, v katerem je ponovno odločilo o že odločeni stvari. Višje sodišče je namreč v istem postopku že sklenilo, da se sporna zadeva nadaljuje kot pri ugovoru zoper plačilni nalog pred Okrožnim sodiščem v Krškem v pravdnem postopku.

Pritožbi se ugodi in se sklep Ig 99/00228-6 z dne 28.10.1999 razveljavi.

Z izpodbijanim sklepom je sodišče prve stopnje sklenilo, da se sklep o izvršbi, opr. št. Ig 99/00228 z dne 22.6.1999, razveljavi v delu, s katerim je dovoljena izvršba, to je v 2. točki izreka. O zahtevku in stroških bo sodišče odločalo v pravdnem postopku.

Zoper navedeni sklep se je pravočasno pritožil upnik. V svoji pritožbi je navedel, da je dolžnik v njegovo podjetje pripeljal tovorno vozilo v popravilo, okvarjen je bil "visko ventilator". Le tega je upnik odpeljal na popravilo v Ljubljano, saj je cena novega ventilatorja znatno višja od popravila že obstoječega. Dolžnik je tudi osebno preveril ceno popravila ventilatorja pri podjetju, ki ga je popravljalo, in ni ceni ugovarjal, prav tako kot tudi ni ugovarjal ceni po prejemu računa s strani upnika.

Višje sodišče v Ljubljani je 16.9.1999 sklenilo, da se sporna zadeva med strankama pošlje v nadaljnji postopek Okrožnemu sodišču v Krškem.

Zoper sklep o izvršbi opr.št. Ig 99/00228 z dne 22.6.1999 je namreč ugovarjal dolžnik in drugostopenjsko sodišče je njegov ugovor obravnavalo kot pritožbo in ugotovilo, da je utemeljena. Zato je razveljavilo izpodbijani sklep o izvršbi v drugi točki izreka in sklenilo, da se bo postopek nadaljeval pred pristojnim sodiščem.

Okrajno sodišče v Sevnici je 28.10.1999 izdalo sklep, v katerem je sklenilo, da se sklep o izvršbi opr.št. Ig 99/00228 z dne 22.6.1999 razveljavi v delu, s katerim je dovoljena izvršba in da bo o zahtevku in stroških odločalo sodišče v pravdnem postopku.

Zakon o pravdnem postopku (ZPP) v 365. členu določa, da lahko sodišče druge stopnje, ko odloča o pritožbi, ugodi pritožbi in sklep razveljavi. Okrajno sodišče v Sevnici je izdalo sklep, v katerem je ponovno odločilo o že odločeni stvari. Višje sodišče je namreč v istem postopku že sklenilo, da se sporna zadeva nadaljuje kot pri ugovoru zoper plačilni nalog pred Okrožnim sodiščem v Krškem v pravdnem postopku.

ZPP v 12. točki 339. čl. določa, da je vselej podana bistvena kršitev določb pravdnega postopka, če je bilo odločeno o zahtevku, o katerem že teče pravda ali o katerem je bilo že prej pravnomočno razsojeno ali o katerem je bila že sklenjena sodna poravnava. V sporu med strankama izvršilnega postopka je drugostopenjsko sodišče izdalo sklep o nadaljevanju postopka pred pristojnim sodiščem, zato je kasneje prvostopenjsko sodišče povsem nepotrebno in nepravilno izdalo identičen sklep, v katerem je sklenilo enako. Ponovno odločanje o stvari je nezakonito, saj se o isti stvari lahko odloča v postopku le enkrat.

Drugostopenjsko sodišče je tako ob reševanju pritožbe upnika zoper sklep Ig 99/228 z dne 28.10.1999 ugotovilo, da je podana bistvena kršitev določb pravdnega postopka po 12. tč. 2. odst. 339. čl. ZPP, zato je v skladu s 3. tč. 365. čl. ZPP v zvezi s 15. čl. ZIZ sklep razveljavilo.

ZIZ člen 53,  53/2,  61,  61/1,  53,  53/2,  61,  61/1.  ZPP člen 339,  339/1,  339/1-12,  339,  339/1,  339/1-12.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.